Ehdotus NEUVOSTON PÄÄTÖS päätöksen 2002/546/EY muuttamisesta sen soveltamisajan osalta /* KOM/2011/0443 lopullinen - 2011/0192 (CNS) */





PERUSTELUT EHDOTUKSEN TAUSTA Euroopan unionin syrjäisimpiin alueisiin, kuten Kanariansaariin, sovellettavassa Euroopan unionin toiminnasta tehdyssä sopimuksessa (SEUT) ei periaatteessa sallita, että paikallisia tuotteita verotetaan eri tavalla kuin Espanjan tai muiden jäsenvaltioiden tuotteita. SEUT-sopimuksen 349 artiklassa (entinen EY:n perustamissopimuksen 299 artiklan 2 kohta) määrätään kuitenkin mahdollisuudesta toteuttaa kyseisillä alueilla erityistoimenpiteitä, kun syrjäisimpien alueiden taloudelliseen ja sosiaaliseen kehitykseen kohdistuu pysyviä haittoja. EY:n perustamissopimuksen 299 artiklan 2 kohdan perusteella hyväksytyllä 20 päivänä kesäkuuta 2002 tehdyllä neuvoston päätöksellä 2002/546/EY[1] annetaan Espanjalle lupa soveltaa 31. joulukuuta 2011 asti tiettyihin Kanariansaarilla paikallisesti valmistettuihin tuotteisiin vapautuksia tai alennuksia Arbitrio sobre las Importaciones y Entregas de Mercancìas en las islas Canarias -nimisestä verosta (AIEM). Mainitun päätöksen liitteessä on luettelo tuotteista, joihin verovapautuksia tai veronalennuksia voidaan soveltaa. Ero paikallisesti valmistettujen tuotteiden ja muiden tuotteiden verotuksen välillä saa olla tuotteesta riippuen enintään 5, 15 tai 25 prosenttiyksikköä. Päätöksessä 2002/546/EY ilmoitetaan syyt, joiden vuoksi erityistoimenpiteiden toteuttaminen katsotaan perustelluksi. Näitä ovat muun muassa syrjäinen sijainti, raaka-aine- ja energiariippuvuus, laajempien varastojen perustamisen välttämättömyys, paikallisten markkinoiden pieni koko ja vientitoiminnan kehittymättömyys. Kyseisten haittojen vuoksi paikallisesti tuotettujen tuotteiden tuotantokustannukset ja siten myös niiden omakustannushinnat ovat korkeammat. Tämän vuoksi paikalliset tuotteet eivät olisi ilman erityistoimenpiteitä yhtä kilpailukykyisiä kuin muualla tuotetut tuotteet, vaikka otettaisiin huomioon kustannukset, joita muualla tuotettujen tuotteiden kuljettamisesta Kanariansaarille aiheutuu. Tämä vaikeuttaisi paikallisen tuotannon säilyttämistä. Sen vuoksi päätöksessä 2002/546/EY säädetyt erityistoimenpiteet on suunniteltu siten, että ne lujittavat paikallista tuotannonalaa parantamalla sen kilpailukykyä. Vuonna 2009 puhjennut maailmanlaajuinen talouskriisi on vähentänyt matkailua ja aiheuttanut täten vakavia vaikutuksia Kanariansaarten talouteen, joka on erittäin riippuvainen matkailutuloista. Matkailualan työpaikkojen väheneminen on lisännyt työttömyyttä huomattavasti Kanariansaarilla. Työttömyysaste vaihteli 10,4 ja 12 prosentin välillä vuosina 2001–2007, mutta se nousi 17,3 prosenttiin vuonna 2008 ja 26,2 prosenttiin vuonna 2009. Tällainen kehitys osoittaa matkailusta erittäin riippuvaisen talouden riskialttiuden ja sen, miten tarpeellista on monipuolistaa talouden toimintaa. Espanja on pyytänyt 16. marraskuuta 2010 Euroopan komissiota pidentämään päätöksen 2002/546/EY soveltamisaikaa kahdella vuodella, jotta sen voimassaolon päättymispäivä olisi sama kuin vuosina 2007–2013 sovellettavilla alueellisia valtiontukia koskevilla suuntaviivoilla[2]. Espanja on pyytänyt myös valtiontukea NN 22/2008 koskevan päätöksen soveltamisajan pidentämistä kahdella vuodella. Mainitun päätöksen mukaan Espanjan viranomaisten myöntämä AIEM-veroa koskeva tuki soveltuu yhteismarkkinoille. Komissio on laatinut valtiontukea NN 544/2010 koskevan päätösluonnoksen, jolla pidennetään valtiontukea NN 22/2008 koskevan päätöksen voimassaoloa ja joka on valmis hyväksyttäväksi. Näin varmistetaan johdonmukaisuus tämän ehdotuksen kanssa. Komissio on arvioinut päätöksen 2002/546/EY soveltamisajan pidentämistä koskevaa pyyntöä Kanariansaariin vaikuttavien haittojen merkittävyyden kannalta. Se päätteli, että käytettävissä olevien tietojen perusteella pyynnön hyväksyminen on perusteltua. Ensinnäkin Kanariansaarten AIEM-veroa koskevien erityisjärjestelmien soveltamista koskevassa neuvostolle 28. elokuuta 2008 annetussa komission kertomuksessa vahvistettiin, että AIEM-vero toimii tyydyttävällä tavalla ja että neuvoston päätöksen 2002/546/EY säännöksiä ei ole tarvetta muuttaa. Lisäksi päätöksen 2002/546/EY soveltamisajan pidentämistä koskevan pyynnön mukana lähetetyssä kertomuksessa vahvistetaan, että haitat ovat edelleen olemassa. Toiseksi voimassaoloa pyydetään pidennettäväksi vain kahdella vuodella. INTRESSITAHOJEN KUULEMISEN JA VAIKUTUSTEN ARVIOINNIN TULOKSET AIEM-veron soveltamisajan pidentämistä koskeva Espanjan viranomaisten pyyntö perustuu asianomaisten elinkeinoalojen esittämiin toiveisiin. Komissio ei ole tehnyt vaikutusten arviointia. EHDOTUKSEN OIKEUDELLINEN SISÄLTÖ Ehdotetun toimen lyhyt kuvaus Päätöksen 2002/646/EY soveltamisaikaa pidennetään. Kyseisellä päätöksellä annetaan Espanjalle lupa soveltaa tiettyihin Kanariansaarilla paikallisesti valmistettuihin tuotteisiin vapautuksia tai alennuksia Arbitrio sobre las Importaciones y Entregas de Mercancìas en las islas Canarias -nimisestä verosta (AIEM). Oikeusperusta SEUT-sopimuksen 349 artikla. Toissijaisuusperiaate Ainoastaan neuvostolla on SEUT-sopimuksen 349 artiklan nojalla valtuudet toteuttaa syrjäisimpien alueiden hyväksi erityistoimenpiteitä, joilla mukautetaan perussopimusten, mukaan lukien yhteisten politiikkojen, soveltamista kyseisiin alueisiin syrjäisimpien alueiden taloudelliseen ja sosiaaliseen kehitykseen vaikuttavien pysyvien haittojen vuoksi. Näin ollen ehdotus on toissijaisuusperiaatteen mukainen. Suhteellisuusperiaate Ehdotus on suhteellisuusperiaatteen mukainen seuraavista syistä: Sen tarkoituksena on pidentää päätöksen 2004/162/EY soveltamisaikaa kahdella vuodella, jotta se olisi sama kuin vuosina 2007–2013 sovellettavilla alueellisia valtiontukia koskevilla suuntaviivoilla. Komissio on vahvistanut neuvostolle antamassaan kertomuksessa Kanariansaarten AIEM-veroa koskevan erityisjärjestelmän soveltamisesta, että AIEM-vero toimii tyydyttävällä tavalla ja että neuvoston päätöksen 2002/546/EY säännöksiä ei ole tarvetta muuttaa. Voimassaolon pidentäminen uudelleen edellyttää uutta tuotekohtaista analyysia. Sääntelytavan valinta Ehdotettu sääntelytapa: neuvoston päätös. Muut sääntelytavat eivät soveltuisi seuraavasta syystä: Muutettava säädös on neuvoston päätös, joka on tehty saman oikeusperustan (silloinen EY:n perustamissopimuksen 299 artiklan 2 kohta) perusteella. TALOUSARVIOVAIKUTUKSET Ehdotus ei vaikuta Euroopan unionin talousarvioon. 2011/0192 (CNS) Ehdotus NEUVOSTON PÄÄTÖS päätöksen 2002/546/EY muuttamisesta sen soveltamisajan osalta EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen ja erityisesti sen 349 artiklan, ottaa huomioon Euroopan komission ehdotuksen[3], sen jälkeen kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille, ottaa huomioon Euroopan parlamentin lausunnon[4], noudattaa erityistä lainsäätämisjärjestystä, sekä katsoo seuraavaa: 1. EY:n perustamissopimuksen 299 artiklan 2 kohdan perusteella hyväksytyllä 20 päivänä kesäkuuta 2002 tehdyllä neuvoston päätöksellä 2002/546/EY annetaan Espanjalle lupa soveltaa 31 päivään joulukuuta 2011 tiettyihin Kanariansaarilla paikallisesti valmistettuihin tuotteisiin vapautuksia tai alennuksia Arbitrio sobre las Importaciones y Entregas de Mercancìas en las islas Canarias -nimisestä verosta (AIEM). Mainitun päätöksen liitteessä on luettelo tuotteista, joihin verovapautuksia tai veronalennuksia voidaan soveltaa. Ero paikallisesti valmistettujen tuotteiden ja muiden tuotteiden verotuksen välillä saa olla tuotteesta riippuen enintään 5, 15 tai 25 prosenttiyksikköä. 2. Näyttää perustellulta pidentää päätöksen 2002/546/EY soveltamisaikaa kahdella vuodella, koska mainitussa päätöksessä säädetyt luvan myöntämisperusteina käytetyt perustekijät eivät ole muuttuneet. Tältä osin Kanariansaarten AIEM-veroa koskevan erityisjärjestelmän soveltamista koskevassa neuvostolle annetussa komission kertomuksessa[5] vahvistetaan, että AIEM-vero toimii tyydyttävällä tavalla ja että neuvoston päätöksen 2002/546/EY säännöksiä ei ole tarvetta muuttaa. 3. Lisäksi Espanjan viranomaisilta saadussa kertomuksessa vahvistetaan, että haitat, joilla tietyistä Kanariansaarilla paikallisesti tuotetuista tuotteista kannettavan AIEM-veron täydellisiä vapautuksia ja osittaisia alennuksia on perusteltu, ovat edelleen olemassa, ON HYVÄKSYNYT TÄMÄN PÄÄTÖKSEN: 1 artikla Korvataan päätöksen 2002/546/EY 1 artiklassa päivämäärä ”31 päivään joulukuuta 2011” päivämäärällä ”31 päivään joulukuuta 2013”." 2 artikla Tämä päätös on osoitettu Espanjan kuningaskunnalle. Tehty Brysselissä Neuvoston puolesta Puheenjohtaja [1] EYVL L 179, 9.7.2002, s.22. [2] EUVL C 54, 4.3.2006, s. 13. [3] EUVL C […], […], s. […]. [4] EUVL C […], […], s. […]. [5] KOM(2008) 528.